钦定古今图书集成/明伦汇编/氏族典/第209卷 > 曹珖
## 钦定古今图书集成/明伦汇编/氏族典/第209卷 > 曹珖

按《明外史曹珖传》：“珖字用韦，益都人。万历二十九年
进士。授户部主事，督皇城四门仓，以忧去。起补武选
主事，历职方郎中，迁河南参政，引疾归。久之，起南京
太常少卿。天启初，叙职方时边功，加光禄卿，进太常
大理卿。时魏忠贤乱政，大狱纷起，珖请告归。寻为给
事中潘士开所劾，落职闲住。崇祯元年，起户部右侍”
郎，督钱法。寻迁左侍郎。三年拜工部尚书。珖初名珍，
避仁宗讳，始改名。五年，陵工成，加太子太保。乞骸骨
归。屡荐不起。家居十四年卒。